Pranešimas spaudai  
2025 m. gruodžio 18 d.

**Ruošiatės išsinuomoti automobilį Kalėdoms? Patarė nedelsti**

**Šventinis sezonas kasmet tampa vienu intensyviausių laikotarpių keliuose. Tūkstančiai žmonių vyksta ne tik aplankyti artimųjų, bet ir į pažintines bei poilsines keliones tiek Lietuvoje, tiek kaimyninėse šalyse. Neretai ilgesnei kelionei pasirenkama automobilio nuoma. Pasak ekspertų, planuojant kalėdines keliones reikėtų nedelsti – nuomojamų automobilių pasirinkimą mažina ne tik ženkliai išaugusi paklausa, bet ir galimi oro uostų veiklos sutrikimai.**

„Kalėdos yra vienas intensyviausių šventinių laikotarpių automobilių nuomos sektoriuje. Šiuo metu automobilių nuomos bendrovės jau nebeturi tokio didelio automobilių parko kaip vasarą, todėl klientams nusprendus išsinuomoti automobilį paskutinę minutę išauga rizika neberasti norimos kategorijos automobilio“, – sako „Europcar Lietuva“ vadovas Einoras Čiagus.

Anot jo, per didžiąsias metų šventes automobilius Lietuvoje dažniausiai nuomojasi užsienyje dirbantys lietuviai, grįžtantys su šeimomis aplankyti artimųjų. Tuo metu užsienio turistų, kurie žiemą nuomotųsi automobilį, yra gerokai mažiau. Nors su išnuomotu automobiliu galima vykti ir į kitas šalis, nebūtinai grąžinant jį į pradinį nuomos punktą, ši galimybė žiemos sezonu nėra labai populiari.

„Vasarą ši paslauga, kai automobilis išsinuomojamas vienoj šalyje, o grąžinamas jau kitoje, itin populiari tarp keliautojų, norinčių pažinti Baltijos šalis. Ne sezono metu ji naudojama rečiau, tačiau pasitaiko išimčių. Šį rudenį dėl kontrabandai naudojamų meteorologinių balionų sukeltų Vilniaus oro uosto veiklos sutrikimų, turėjome atvejų, kai į Rygą nukreipto skrydžio keleiviai išsinuomojo automobilį ir tokiu būdu grįžo į Lietuvą. Tai dažnai būna greitesnis sprendimas nei kelionė traukiniu ar autobusu“, – teigia „Europcar Lietuva“ vadovas.

**Nuomos punktai dirba ir per šventes**

Planuojantiems išsinuomoti automobilį artėjančioms šventėms svarbu įvertinti ir keletą dalykų. Pasak E. Čiagaus, „Europcar“ nuomos punktai per Kalėdas ir Naujuosius metus dirba įprastu grafiku, tad šventines keliones galima planuoti gerokai lanksčiau.

„Didieji Europos nuomos punktai veikia ir per šventes, o Baltijos šalių bei Lenkijos oro uostuose veikiantys nuomos punktai taip pat dirba be išeiginių, todėl klientai gali drąsiai planuoti kalėdines keliones“, – sako jis. Kaip pavyzdį pašnekovas nurodo tautiečių pamėgtą automobilių nuomą tokiose šalyse, kaip Italija, Malta ar Kipras.

Šventiniu laikotarpiu klientams taip pat užtikrinama nuolatinė pagalba. „Techninės pagalbos linija veikia 24/7, įskaitant visas šventines dienas. Tai leidžia klientams jaustis ramiau, net jei netikėta situacija kelyje įvyktų per Kalėdas ar Naujuosius metus“, – tvirtina „Europcar Lietuva“ vadovas.

Jei kelionę apkartintų eismo įvykis, svarbu apie tai nedelsiant informuoti nuomos bendrovę.

„Nutikus bet kokiam autoįvykiui, visada prašome klientų kuo greičiau informuoti mus pagalbos linijos telefonu arba el. paštu. Nuomos salonui būtina gauti eismo įvykio deklaraciją“, – pabrėžia E. Čiagus. Jo teigimu, jei automobilio apgadinimai yra tik kosmetiniai, klientas gali tęsti kelionę, o rimtesniais atvejais suteikiamas pakaitinis automobilis.